[Et billede, der indeholder Font/skrifttype, Grafik, skærmbillede, grafisk design

Automatisk genereret beskrivelse](https://eur06.safelinks.protection.outlook.com/?url=https%3A%2F%2Fitb.dk%2F&data=05%7C01%7C%7Cc574f7bc1c1f4d565cba08dbe10998ce%7Cb9900f5f45ef458292a4b5bd80b9ab6b%7C0%7C0%7C638351203577102227%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=iYp3yzAYiEzBvgEKm7HsCnmWgpz137qeZ9HbjKm1mL0%3D&reserved=0)

**Til Indenrigs- og Sundhedsministeriet**

København, 12. juli 2024

**Høringssvar fra IT-Branchen vedrørende Sundhedsstrukturkommissionens anbefalinger**

IT-Branchen har modtaget Sundhedsstrukturkommissionens anbefalinger til den fremtidige organisering af sundhedsvæsenet og har særligt bemærkninger til de tværgående anbefalinger om ny organisering af digitalisering og data.

**Generelle bemærkninger**

IT-Branchen ser generelt positivt på Sundhedsstrukturkommissionens anbefalinger om digitalisering. Det er positivt, at kommissionen understreger, at bedre brug af data og digitalisering er en forudsætning for at skabe et mere sammenhængende sundhedsvæsen. Samtidig er vi glade for at kommissionen ønsker at sikre en organisering af sundhedsvæsenet, der understøtter hurtigere udbredelse og optag af gode løsninger med påvist effekt i sundhedsvæsenet.

Vi ser dog også nogle udfordringer i kommissions anbefalinger i forhold til organisering af den digitale indsats. Det handler primært om den meget centrale styring af it-udvikling og indkøb, som kommissionen lægger op til. Her har IT-Branchen en bekymring for, at den meget topstyrede tilgang kan svække nogle af dynamikker, der er i markedet i dag, og som blandt andet skaber en høj grad af markedsdrevet innovation og udvikling.

Vores bemærkninger uddybes i det følgende.

**Skalering af modne teknologiske løsninger**

IT-Branchen har med glæde noteret sig, at Strukturkommissionen lægger op til en organisering af sundhedsvæsenet, der understøtter hurtigere udbredelse og optag af gode løsninger med påvist effekt i sundhedsvæsenet. Det er en stor udfordring for sundhedsvæsenet i dag, at gode veldokumenterede løsninger ikke udbredes hurtigt nok på tværs af sundhedsvæsenet.

IT-Branchen har tidligere dokumenteret, at man blot ved at udbrede modne velafprøvede løsninger, hurtigt kan frigive tid, der svarer til mindst 10.000 fuldtids administrative – og velfærdsmedarbejdere.

Et sundhedsvæsen der samarbejder om hurtigere implementering og skalering af digitale løsninger, og som prioriterer denne opgave som væsentlig, kan helt afgjort være med til at fremtidssikre sundhedsvæsenet og modvirke dele af det pres, som særligt den demografiske udvikling skaber.

**Dataplatform**

Samtidig støtter vi behovet for en central styring for at sikre effektiv datadeling og sammenhæng. Sundhedsdata er en hjørnesten i det danske sundhedsvæsen, og Danmark har nogle af de mest omfattende sundhedsregistre i verden.

Derfor må det også være en fælles opgave at sikre governanceregler og egentlige standarder, der sikrer, at alle, som kan bidrage til det digitale økosystem i sundhedsvæsenet, kan få nem og sikker adgang til at hente og dele relevante sundhedsdata.

En national dataplatform, der bl.a. skal understøtte sundhedspersonalet i at samarbejde om borgerne på tværs af sundhedsvæsenet, er en god løsning, der kan sikre bedre adgang til sundhedsdata og et bedre samarbejde om patienterne på tværs. IT-Branchen anbefaler dog, at der bygges videre på de gode dataplatforme, der allerede findes i dag, bl.a. i Medcom regi frem for at starte helt forfra, da det vil medføre stor usikkerhed hos it-leverandørerne.

**Teknologivalg og compliance**

Endelig kan vi tilslutte os en central styring og en fokuseret indsats ift. væsentlige forudsætninger og teknologivalg i sundhedsvæsnet. Situationen i dag, hvor særligt den juridiske vurdering ift. GDPR, AI-Act mv. overlades til de enkelte myndigheder, skaber store udfordringer for leverandører, der udvikler digitale løsninger, der anvendes på tværs af sundhedsvæsenet.

En central juridisk vurdering bør ske ud fra et ønske, om at kunne få gavn af digitalisering. Ved at sikre fælles retningslinjer og fortolkninger ift. teknologianvendelse kan vi reducere barriererne for effektiv brug af data og nye teknologier som cloud og AI. Dette vil fremme en mere ensartet og sikker håndtering af sundhedsdata og vil bidrage til hurtigere skalering af nye teknologier.

Samtidig begrænser lovgivningen på flere områder, at data og teknologier kan deles og udnyttes fuldt ud. Derfor er det nødvendig at sikre, at lovgivningen er opdateret, så den understøtter ambitionerne om øget digitalisering og større produktivitet, hvis potentialerne skal realiseres.

**Centralisering og innovation**

Selvom IT-Branchen på mange områder hilser mere central styring velkommen ift. sundhedsvæsenets digitale udvikling, har vi samtidig en bekymring for, at en stram central styring kan svække innovationen hos mange leverandører.

Det samlede sundhedsvæsen består af medarbejdere fordelt på stat, region, kommune og private regi, der tilsammen anvender tusindvis af forskellige former for teknisk udstyr og it-løsninger. Derfor understøttes sundhedsvæsnet også bedst af et stærkt digitalt økosystem med mange små og store leverandører, der tilsammen vil være i stand til at understøttet en hvilken som helst struktur i det samlede sundhedsvæsen.

Anbefalingen om at etablere en national planlægningskompetence og en fælles national service- og leveranceorganisation kan have betydelige konsekvenser for markedet for it-leverancer til sundhedsvæsenet. Når kommissionen anbefaler at samle drift af større it-fagsystemer, samt at det fra centralt hold fastsættes, hvilke digitale løsninger der udvikles og udbredes nationalt, og hvilke løsninger der kan udvikles lokalt, så er der en væsentlig risiko for, at det vil have betydelige konsekvenser for det økosystem, der leverer digitale løsninger til sundhedsvæsenet.

Derfor er det afgørende at finde en balance mellem central styring og lokal innovation. Vi skal sikre, at der fortsat er plads til, at lokale og specialiserede løsninger kan udvikles og implementeres, samt at vi udbreder de løsninger, som vi allerede har, og som vi ved fungerer.

For meget centralisering kan også svække virksomhedernes mulighed for at sælge deres løsninger til udlandet, da løsningerne bliver skræddersyet til den danske infrastruktur og dermed er mindre anvendelig i andre lande. Konkurrence er en vigtig driver for innovation og effektivitet, og det er nødvendigt at fastholde denne dynamik for at opnå de bedste resultater for sundhedsvæsenet og borgerne.

**Opsummerende**

Vi ser generelt positivt på det øgede fokus på digitalisering i kommissionens anbefalinger. Det er dog afgørende at være opmærksom på faren ved overcentralisering. Mens centralisering kan fremme datadeling, skalering og sammenhæng på tværs af sektorer, er det lige så vigtigt at bevare fleksibiliteten til at udbrede de teknologier, der allerede fungerer godt i dag.

Vi skal sikre gode betingelser for fremtidig lokal innovation og et dynamisk marked. Ved at finde den rette balance mellem central styring og lokal tilpasning kan vi sikre, at sundhedsvæsenet både er effektivt og innovativt til gavn for både borgere og sundhedspersonale.

Vi ser frem til at fortsætte dialogen om disse vigtige emner og bidrage til et sundhedsvæsen, der er både digitalt avanceret og menneskecentreret.

Vi står naturligvis til rådighed for evt. opklarende spørgsmål til ovenstående.

Med venlig hilsen

Martin Jensen Buch

Chefkonsulent

IT-Branchen